‘Madonsela is ŉ lomp nar en ŉ pseudo-politikus’Thuli Madonsela. Foto: Werner Beukes/SAPA Volgens Mlondi Mkhize, woordvoerder van die jeugliga, neem hulle kennis van Madonsela se “soeke om ŉ politieke speler in die politieke sake van Suid-Afrika te wees”. Die jeugliga het verder ŉ beroep op Madonsela gedoen om op te hou om pres. Jacob Zuma te ondermyn. “Ons doen ŉ beroep op Thuli Madonsela om op haar werk te fokus en op te hou om ŉ politieke bekende te wees, wie se rol dit is om die president te ondermyn en te verneder. Ons versoek hierdie agent beleefd om politieke sake aan aktiviste en politici oor te laat.” Volgens Mkhize is die jeugliga vol vertroue in Zuma se leierskap en sy hantering van die land se sake. “Die ANC-jeugliga sal nie afsien van sy siening dat dit lomp narre, wat eintlik politici wil wees, soos Thuli en haar ondersteuners, is wat sonder ophou bly karring met ANC-leiers en spesifiek met Zuma.” Die jeugliga het gesê hy kan nie wag dat Madonsela se termyn verstryk nie. “Ons kan nie wag dat jy jou termyn voltooi nie, maar ons sal vir ŉ klein rukkie langer met jou uithou. Ons is seker ons sal nie weer met jou te doen hoef te hê nie. In werklikheid sal ons nie weer jou gesig wil sien of jou stem wil hoor nie.” Die jeugliga het ook gesê hy sal graag Madonsela se afskeidspartytjie wil reël. “Totsiens, dit was nie lekker terwyl jy met ons was nie.” Die jeugliga het selfs verder gegaan en gesê die gebrek aan vertroue en duidelike leierskap wat volgens Madonsela glo by Zuma ontbreek, is in werklike geval eienskappe wat sy nie het nie. Madonsela het op Twitter gereageer en gesê sy is stomgeslaan deur die jeugliga se verklaring. “Kort nog steeds wyse raad. Hoe los jy ŉ probleem soos hierdie op ŉ volwasse manier op?”